বাংলা ভাষার প্রতি ফাদার দ্যতিয়েনের আবেগ অনবরুদ্ধ, বাংলা ভাষার প্রতি তাঁর আকর্ষণ গভীর। শুধু প্রয়োজনই যদি হত তাঁর এ-ভাষাশিক্ষার মূল কারণ, তবে তা প্রয়োজনকে ছাপিয়ে হয়ে উঠতে পারত না অনুভূতি প্রকাশের মাধ্যম। বাংলা ভাষা, সাহিত্য, সাংস্কৃতিক পরিম-লে দশ বছর অতিক্রান্ত করার পর তাঁর জেসুইট সন্ন্যাসীর পরিচয় কতকটা নামের মধ্যেই সীমাবদ্ধ হয়ে যায়, তুলনায় অনেক বেশি মুক্ত হয়ে ওঠে তাঁর লেখকসত্তা বাঙালি সারস্বত সমাজে, বৌদ্ধিক জনমানসে। তাঁর গদ্যের সাবলীল প্রকাশ-ভঙ্গিমায় বিঘ্নিত হন দেশ পত্রিকার কিংবদন্তি সম্পাদক সাগরময় ঘোষ। সাহেবের লেখা আদায় করে নেয় তাঁর উদারচিত্ত প্রশংসা। সেই প্রশংসা সত্যতা মান যাচাই হয়ে যায় দেশ পত্রিকার পাতায় ফাদার দ্যতিয়েনের লেখা প্রকাশের মধ্য দিয়ে। তাঁর লেখার অর্গলমুক্ত গতিস্রোতে ছয়ের দশকের দেশ পত্রিকার পাঠককুলের মনেও জাগে প্রশ্ন – ফাদার দ্যতিয়েন কি কোনো বাঙালি লেখকের ছদ্মনাম? এই জিজ্ঞাসাচিহ্নই হয়ে দাঁড়ায় তাঁর লেখার উচ্চমান নির্ধারকার এক যোগ্যতম মাপকাঠি। এমনই তাঁর সহজাত সৃজনকুশলতা। সাহিত্যক্ষেত্রে আগমনের প্রথম দিনটি থেকেই তিনি প্রথিতযশা, রচনানৈপুণ্যের কারণে।